Jiżdiedu l-każijiet ġodda bil-Covid-19 fl-Ewropa
Diversi pajjiżi fl-Ewropa qed jirrapportaw żieda fil-każijiet ġodda ta' coronavirus. Uħud minnhom fl-aħħar 24 siegħa irreġistraw l-ogħla ċifri ta' każijiet ġodda fl-aħħar xhur. Spanja rreġistrat 3,715 każ ġdid ta' Covid-19 – l-ogħla ammont minn meta l-pajjiż ħareġ minn lockdown strett lejn l-aħħar ta' Ġunju. L-Italja rreġistrat 642 każ ġdid ta' coronavirus – l-ogħla ammont minn l-aħħar ta' Mejju. Il-Ġermanja ukoll irreġistrat 1,707 każ ġdid ta' Covid-19 li huwa l-ogħla ammont għall-pajjiż minn April. Diversi pajjiżi Ewropej introduċew restrizzjonijiet fuq l-ivjaġġar minbarra l-miżuri biex tinżamm id-distanza soċjali u jintlibsu l-maskri fi sforz biex jikkontrollaw l-imxija. Skont is-sit Johns Hopkins l-infezzjonijiet bil-coronavirus fid-dinja qabżu it-22,423,000.